

Αρκαλοχώρι, 05/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Ο Δήμος Μινώα Πεδιάδας και οι φορείς του Καστελλίου τίμησαν τον άνθρωπο, επιστήμονα και ευεργέτη Στυλιανό Σακόρραφο με αφορμή τη συμπλήρωση 50 χρόνων από τον θάνατο του**

Tον μεγάλο ευεργέτη Στυλιανό Σακόρραφο τίμησαν ο Δήμος Μινώα Πεδιάδας και οι φορείς του Καστελλίου, με αφορμή τη συμπλήρωση 50 χρόνων από τον θάνατο του και τη σπουδαία πνευματική και κοινωνική του προσφορά.

Σε ένδειξη ευγνωμοσύνης και απόδοσης ελάχιστου φόρου τιμής στον άνθρωπο που προσέφερε τα μέγιστα στην πνευματική ανάπτυξη του τόπου, ο Δήμος Μινώα Πεδιάδας προχώρησε, με την συνδιοργάνωση της Περιφέρειας Κρήτης, της Σακορράφειου Δημοτικής Βιβλιοθήκης και του Πολιτιστικού Συλλόγου Καστελλίου, σε μία σημαντική εκδήλωση τιμής και μνήμης για τον Καστελλιανό γιατρό και ευεργέτη Στυλιανό Σακόρραφο, στο πλαίσιο και της σημερινής Παγκόσμιας Ημέρας Εθελοντισμού.

Το πρωί πραγματοποιήθηκε επιμνημόσυνη δέηση στην Πλατεία «Μεϊντάνι», έξω από τη Σακορράφειο Βιβλιοθήκη, στην είσοδο της οποίας βρίσκεται η προτομή του Στυλιανού Σακόρραφου ενώ εντός αυτής, εκτίθενται τα οχτώ πτυχία του γιατρού που δωρίσθηκαν από τους συγγενείς του.

Ακολούθησε εκδήλωση παρουσία του Δημάρχου Βασίλη Κεγκέρογλου, του Γενικού Γραμματέα του Δήμου Νίκου Μπελενιώτη, των Αντιδημάρχων Καλλιόπης Αποστολογιωργάκη, Μανώλη Κουρλετάκη, Γιώργου Μελεμενή, του Προέδρου του Δημοτικού Συμβουλίου Γιώργου Καλογεράκη, του Εντεταλμένου Συμβούλου Μιχάλη Σαμωνάκη, της Προέδρου της Δημοτικής Κοινότητας Καστελλίου Μαρίας Σκουλούδη και άλλων στελεχών της Δημοτικής Αρχής, μαθητών και εκπαιδευτικών των σχολείων της Α/θμιας και Β/θμιας Εκπαίδευσης Καστελλίου, εκκλησιαστικών, τοπικών και πολιτιστικών φορέων του τόπου, του εκπροσώπου της 133 ΣΜ, Αξιωματικού Παναγιώτη Τσουλφίδη καθώς και συγγενών του Στυλιανού Σακόρραφου, στην κατάμεστη Αίθουσα Πολλαπλών Χρήσεων του Γυμνασίου και Λυκείου Καστελλίου.

Χαιρετισμό απηύθυναν, ο Σεβασμιώτατος Μητροπολίτης Αρκαλοχωρίου, Καστελλίου και Βιάννου κ.κ. Ανδρέας, ο Δήμαρχος Μινώα Πεδιάδας Βασίλης Κεγκέρογλου, ο Αναπληρωτής Περιφερειάρχης Γιώργος Πιτσούλης ενώ η εκδήλωση εκτός από τις ενδιαφέρουσες ομιλίες του Δρ. του Πανεπιστημίου Ιωαννίνων, Προέδρου του Δημοτικού Συμβουλίου και Διευθυντή του Δημοτικού Σχολείου Καστελλίου Γιώργου Καλογεράκη για τη ζωή, το έργο και την προσφορά του Στυλιανού Σακόρραφου και της Αντιδημάρχου Πολιτισμού Καλλιόπης Αποστολογιωργάκη για τη δύναμη της προσφοράς, της αλληλεγγύης και του εθελοντισμού, πλαισιώθηκε από απαγγελίες ποιημάτων ενώ στο τέλος της εκδήλωσης ακούστηκαν μελοποιημένα ποιήματα.

**Λίγα λόγια για τον Στυλιανό Σακόρραφο**

Ο Στυλιανός Σακόρραφος γεννήθηκε στο Καστέλλι το 1885 όπου και τελείωσε τις Γυμνασιακές του σπουδές το 1904. Σπούδασε στην Ιατρική Σχολή του Πανεπιστημίου Αθηνών και ειδικεύτηκε στον κλάδο της Ιατρικής Χειρουργικής και Μαιευτικής απ’ όπου αποφοίτησε το 1910. Στη συνέχεια επέστρεψε στο Καστέλλι και άσκησε το επάγγελμα του για δύο χρόνια.

Το 1912 βρέθηκε στην Αμερική όπου συνέχισε τις σπουδές του ειδικευόμενος και σε άλλους κλάδους της Ιατρικής.

Διατηρούσε δικό του ιατρείο στο Belmont της Μασαχουσέτης αποκτώντας σπουδαία φήμη.

Πέθανε το 1974 έχοντας αφήσει ανεξίτηλό κοινωνικό αποτύπωμα τόσο στο Ηράκλειο όσο και στο Καστέλλι.

**Δήμαρχος Μινώα Πεδιάδας: Το παράδειγμα ζωής του, επιβάλλεται να αποτελεί πρότυπο για όλους και φάρο για τις μελλοντικές γενιές- Προχωράμε στην ανακαίνιση, ενεργειακή αναβάθμιση και ψηφιοποίηση των βιβλίων της Σακορράφειου Βιβλιοθήκης**

«Ο Στυλιανός Σακόρραφος υπήρξε μια εξέχουσα προσωπικότητα με πολύ σημαντική κοινωνική προσφορά στον τόπο που έχει αφήσει ως παρακαταθήκη πλούσιο φιλανθρωπικό έργο ενώ το παράδειγμα ζωής του, επιβάλλεται να αποτελεί πρότυπο για όλους και φάρο για τις μελλοντικές γενιές.

Το άστρο του Στυλιανού Σακόρραφου έλαμπε, όπου κι αν βρέθηκε ενώ εκτός από την επαγγελματική του επιτυχία, είχε έντονο κοινωνικό αίσθημα και δράση καθ’ όλη τη διάρκεια της ζωής του.

Αποτελεί χαρακτηριστικό παράδειγμα ανθρώπου που όσο μακριά στο χώρο κι αν έφτασαν οι ρίζες του, ποτέ δεν τις λησμόνησε. Πορεύτηκε στη ζωή με σεβασμό και αγάπη για τη Κρήτη και την ιδιαίτερη πατρίδα του το Καστέλλι,

Ως Δημοτική Αρχή θεωρούμε ότι η Σακορράφειος Βιβλιοθήκη αποτελεί «κόσμημα» για τον τόπο μας και γι’ αυτό προχωράμε στην ψηφιοποίηση όλων των βιβλίων και αρχείων και στην αναβάθμιση του ηλεκτρονικού καταλόγου της Βιβλιοθήκης με περισσότερες και πιο σύγχρονες λειτουργίες, σύμφωνα με τις απαιτήσεις της ψηφιακής εποχής. Επίσης στο υπό κατάρτιση τεχνικό Πρόγραμμα του 2025, περιλαμβάνεται η εκπόνηση μελέτης για την ανακαίνιση και ενεργειακή αναβάθμιση της Σακορράφειου Βιβλιοθήκης», ανέφερε μεταξύ άλλων στον χαιρετισμό του ο Δήμαρχος για τον Στυλιανό Σακόρραφο.

Αξίζει να σημειωθεί ότι κατά τη διάρκεια της παρουσίασης διανεμήθηκε το 18ο τεύχος του περιοδικού «Καστελλιανές αθιβολές», αφιερωμένο στον Στυλιανό Σακόρραφο.